Budyšin (SN/JaW). Zwjazkowe předsydstwo Domowiny so dale hybridnje zetkawa. To rěka, zo su čłonojo gremija pak na městnje na žurli Budyskeho Serbskeho domu, abo z pomocu interneta zwjazane. To je gremij minjeny pjatk rozsudźił. Dojednali su so tohorunja na dołhosć płaćiwosće rjadowanja a na dalše modality.
Kaž rozłoži předsyda Domowiny Dawid Statnik, pokazuja posedźenja zdobom w livestreamje na Youtube a je tuž nahrawaja. „Tak maja zajimcy móžnosć, wuradźowanje sćěhować, štož je zašły króć wjac hač 30 ludźi činiło.“ Tohodla je Statnik za to, livestream dale wjesć. Zdobom wón namjetowaše, nahrawanja maksimalnje tři měsacy w syći spřistupnić a je po tym hasnyć. Debata a wobzamknjenje wo naležnosći stej z prawniskich přičin trěbnej, wšako dótka so to wosobinskich prawow kóždeho jednotliwca.
slk_Latn szl_Latn